Rapport: studieorlov maj-juni-juli 2018.

Formålet med min studieorlov har været at kunne fordybe mig i forholdet mellem rum og liturgi, teologi og arkitektur med gudstjenesten i fokus. Mit udgangspunkt var et ønske om at afsøge rummets betydning for gudstjenesten. Hvad skal der til for at kunne holde gudstjeneste og hvordan former rummet oplevelsen af denne. Inden orloven begyndte blev jeg kontaktet af kunsthistoriker Line Marschner, som netop havde skrevet en PH-D afhandling om kirkearkitektur som erkendelsesvej. Afhandlingen er en analyse af arkitektparret Inger og Johannes Exners kirkebygninger med særlig vægt på arkitekturens betydning for erkendelsen af Gud eller for den religiøse erfaring. Islev kirke spiller en væsentlig rolle i afhandlingen og det var grunden til at Line Marschner kontaktede os præster, og sendte afhandlingen til os. Det blev en foræring i forhold til mit projekt. Mit fokus flyttede sig i takt med læsningen, så arkitekturen blev omdrejningspunktet.

I Maj måned koncentrerede jeg mig således om at læse Line Marschners afhandling: ”Kirkearkitektur som erkendelsesvej, en undersøgelse af moderne kirkebygningers autonomi belyst gennem arkitekterne Inger og Johannes Exners kirkebygninger”. Line Marschner gennemgår Exner parrets 13 kirker og deres overvejelser om kirkerummet i spændingsfeltet mellem arkitektur og teologi. Deres samlede værk afspejler en bevidst bearbejdning af forholdet mellem rum og liturgi, der kommer til udtryk både i materialevalg, bearbejdning af lys indfald, referencer til både romanske og andre typer kirkerum, samt placering og udformning af alteret og døbefonten. Exner parret udviklede bevidst en ”grimhedens” æstetik, der skulle fjerne fokus fra bygningens ydre og i stedet stemme sanserne til at opleve rummet inde fra.

Sideløbende med fordybelses læsningen, læste jeg essays og artikler, der kommer rundt om temaet ”troens rum” eller ”det hellige rum” på forskellig måde. Især den tyske teolog og professor Jörg Lausters skrift i anledning af reformationsfejringen ”Evig protest” har været inspirerende. Han taler for et opgør med stivnede former og fastholder at ”det hellige” ikke kan identificeres med kirken, hverken som bygning/sted, organisation eller institution. Det er altid mere end det og det grundlæggende teologiske spørgsmål vil altid være, hvad meningen med det hele er. Kirken må i sit rum for teologisk/religiøs tænkning undgå både at lade sig reducere til ren ydre form eller blive dæmoniseret indefra ved at forstå sine egne ritualer og rammer som de eneste sande udtryk for Kristendom. Men også Søren Ulrik Thomsens essays i samlingen ”Kritik af den negative opbyggelighed” har været inspirerende, ikke mindst hans insisteren på at transcendens længsler hører hjemme i kirken, og at kirken vedblivende må være kultisk forankret og ikke lade sig nøje med symboler og fortællinger. Han siger: ”Jeg tror på himlen og jeg tror på jorden, men jeg tror ikke på alt mellem himmel og jord”, og derfor må skellet mellem det hellige rum og det profane rum ikke ud hviskes, så mennesket overlades fuldstændig til sig selv og de andre, og dermed mister den religiøse og metafysiske dimension, der holder verden på plads og sætter grænser.

Line Marschner tager teoretisk afsæt i en fænomenologisk analyse af Exners kirkerum. Begrebet ”atmosfære” henter hun hos Gernot Böhme, og opstiller på den baggrund tre typiske kirkelige ”atmosfærer” bestemt af henholdsvis ***synet*** *(lyset og lysets virkninger i rummet og i forhold til dunkelhed og mørke),* ***legemserfaringer af kontraster*** *( det kan være i forhold til rummets dimensioner og størrelse, det auditive i form af stilhed kontra lyden af stemmer, musik, rislende vand o lign) og* ***materialet*** *( sten og tegl, der fra oldtidens kirkebygninger op igennem romanske og gotiske kirkerum har været med til at give fornemmelsen af en kirke eller et helligt rum).*

I løbet af maj måned besøgte jeg enkelte kirker for at træne min fornemmelse for rummenes karakter og atmosfære. Jeg var i Odden kirke, Lumsås kirke, Højby kirke. Desuden Sct Nikolai kirke i Holbæk, Nr. Jernløse, Butterup og Tuse kirker, samt Århus domkirke. I Århus besøgte jeg Moesgaard og så dels den faste udstilling om tro og helligsteder i oldtiden, samt udstillingen ”Fri os fra det onde” om liv og tro i Middelalderen.

I juni måned tog jeg fat på en fordybelse i den erfarings metafysiske tilgang til at forstå, hvad et rum er som autonomt værk og samtidig udtryk for menneskets tænkning og tilstedeværelse i verden. Jeg læste relevante afsnit i Dorthe Jørgensens disputats: ”Den skønne tænkning. Veje til erfaringsmetafysik religionsfilosofisk udmøntet.” Jeg koncentrerede mig især om Martin Heideggers fænomenologi, og læste ligeledes K.E. Løgstrups introduktion til hans tænkning. Men også Baumgarten, og Böhmes tænkning, som den er formidlet hos Dorthe Jørgensen. Ved min orlovs afslutning mangler jeg at læse sidste del af disputatsen om den religionsfilosofiske udmøntning. Den vigtige indsigt er, at den sensitive erkendelse af en stemning, hverken er et resultat af subjektive følelser alene, eller af en teoretisk og logisk erkendelse alene, men et mellemværende mellem den enkelte og omgivelserne, som afsætter spor og giver grobund for tænkning. At tage den æstetiske erfaring alvorligt er en måde at være i verden på, der giver plads for det som Exner parret kalder ”det uudsigelige”, Kristian Leth ”tusmørkesproget” eller Søren Ulrik Thomsen ”transcendens længsler”. Og samtidig er de religiøse erfaringer ikke forvist fra teologiens område, men netop som transformeret til teologisk tænkning en del af det protestantiske princip ifølge Jörg Lauster. Hellige rum eller tros rum er både udtryk for menneskets behov for ” at sætte verden” og er selv en kilde til indsigt i hvad verden er for et sted, hvad et menneske er og hvad meningen med det hele måske er - ikke mindst i lyset af døden (de hellige rum forholder sig som oftest til de døde/døden som vilkår) og kærligheden ( i kristendommen materialiseret i nadverens fællesskab og med alteret som det synlige ”spor” i rummet). Døden og kærligheden er de to eksistens vilkår, som vi ikke kan forholde os udelukkende rationelt til ifølge Søren Ulrik Thomsen.

Jeg tog derefter fat på en læsning af Maurice Merleau- Pontys fænomenologi om kroppen. Han formulerer forholdet mellem rum og tid og det at sætte et ”helligt rum” som en bevægelse, der hele tiden må finde sted, fordi verden fremstår åben for os som en uafsluttet mangfoldighed. Mennesket har brug for ritualer for at skaffe sig et mentalt og praktisk frirum, og der fra kunne frigøre sig fra sit almindelige miljø og på samme tid få blik for det eller ”se” det. Hans beskrivelser af hvordan mennesket bor i rum og tid, og indoptager omgivelserne som en del af sin krops sfære er interessante og grundlæggende for at forstå, hvad et kirke rum og en gudstjeneste kan afsætte i os af sansede erfaringer, hvilke erindringer rum og ritualer vækker, hvad musik, sang, bøn, ord og bevægelse gør ved os. For ham vil en gudstjeneste altid være meget mere end et rationelt og intellektuelt rum, fordi det er kroppen, der sanser og sensitivt erkender.

I forlængelse heraf begyndte jeg min læsning af arkitekten Juhani Pallasmaas klassisker om ”Arkitekturen og sanserne”. Han taler for det ufokuserede og perifere syns betydning for erindringen, fordi det vi ser på den måde lagrer sig i det ubevidste. Han er kritisk overfor den visuelle kulturs dominans på bekostning af de andre sansers betydning f.eks. hørelsen, og det gælder ikke mindst den digitale billedverden og den malmstrøm af billeder, der bestandig trænger sig på. Ser man på kristendommens udvikling i tid og rum er det interessant, at bevægelsen er gået fra mundtlighed og måltidsfællesskab over de visuelt styrede romanske kirkerum med fokus på at skue det hellige i kor og apsis, og gennem reformationen tilbage på ordets betydning, men nu i skrift, der manifesterer sig visuelt. Hvor vi er på vej hen nu, kan det være svært at sige noget om. Men brugen af skærme i kirkerum og alle andre rum vinder stadig frem og med det forstærkes en bestemt magtstruktur, mens menneskets perifere ufokuserede blik, der gør os i stand til at bevæge os i dunkle rum og lytte til tusmørkesprog og befinde sig steder, hvor verden er åben og mangfoldig nedtones. Ikke desto mindre sker der i vores tid igen et opbrud med stivnede former og der søges mod nye hellige rum, måske afsøges adskillige rum af det enkelte menneske på dets vandring og bindingen til et bestemt sted løsnes. I samme periode læste jeg Hans Henrik Lofert Jørgensen om ”Middelalderens rum og sansning” og Maria Fabricius Hansen om ”At bygge på fortiden – middelalderens romerske genbrugskirker.”

I juni måned besøgte jeg ligeledes et antal kirker: Eggerslevmagle kirke, Haraldsted kirke og Knud Lavards kapel ruin, Vester Tirsted kirke og Viskinge kirke, sidstnævnte er restaureret af Jhs og Inger Exner.

I Juli måned har jeg primært læst om kirkerummet og ritualerne. Om ritual teori hos Bent Flemming Nielsen i ”Genopførelser. Ritual, kommunikation og kirke” og om kirkens liturgi i oldtid og middelalder i samme forfatters ”På den første dag i ugen, kirkens liturgi, oldtid og middelalder.” Jeg er på nuværende tidspunkt i gang med at læse Roy A. Rappaport: ”Ritual and religion in the making of humanity”. I løbet af den sidste måned er jeg begyndt at samle materiale sammen til den billedfortælling om troens rum, som jeg ønsker skal blive resultatet af min læsning i orlovsperioden.

I den sammenhæng har jeg læst op på Danmarks oldtid og de hellige rum, der findes rundt omkring i landskabet ved siden af vores mange middelalderkirker. Vi har set og fotograferet dyssen Porskær stenhus i Mols bjerge, Tustrup anlægget på det nordlige Djursland, samt Troldkirken ved Nibe. Vi har besøgt Sct. Clemens kirke ved Randers og Gug kirke ved Ålborg, fået den mundtlige fortælling om stederne og fotograferet dem.

Mit udbytte af studieorloven er, at jeg er kommet godt i gang med det foredrag om troens rum, som jeg arbejder på sammen med min mand Roberto Fortuna, der til daglig er arkitektur fotograf på Nationalmuseet og derfor har været i de fleste af landets middelalderkirker gennem de sidste 30 år. Med hver vores vinkel på disse rum vil vi gerne skabe en fortælling, der kan åbne både gamle og nye rum, også gerne tanke og stemningsrum. I de kommende uger, hvor min ferie begynder, planlægger vi en rejse til bl.a. Trier, Sct Denise ved Paris og Ronchamps for yderligere at indsamle billedmateriale og selv være på nogle af de steder, hvor historien om vore kirkebygninger har taget form og er blevet transformeret undervejs. Vores rejse er kun lige begyndt, men fordybelses og læse tiden i min tre måneders orlov har betydet, at jeg er kommet i gang med et projekt, som jeg håber kan være med til at styrke og udbrede interessen for troens rum.

Anne Fuglsang-Damgaard, Sognepræst ved Islev Kirke, d.31/7 2018.